**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**DĖL VIEŠOSIOS ĮSTAIGOS „KLAIPĖDA ID“ TEIKIAMŲ KŪRYBINIO INKUBATORIAUS „KULTŪROS FABRIKAS“ PASLAUGŲ ĮKAINIŲ PATVIRTINIMO**

1. **Sprendimo projekto esmė, tikslai ir uždaviniai.**

Šiuo sprendimo projekto tikslas - patvirtinti naujus viešosios įstaigos „Klaipėda ID“ teikiamų kūrybinio inkubatoriaus „Kultūros fabrikas“ (toliau – KUFA) paslaugų įkainius, kurie užtikrintų efektyvią KUFA veiklą bei sudarytų vienodas ir palankias sąlygas rezidentams, t. y. jauniesiems menininkams bei smulkiojo ir vidutinio verslo (toliau – SVV) subjektams, veikiantiems kūrybinių industrijų srityje, kurti bei vystyti savo veiklą.

Šiuo metu galioja Klaipėdos miesto savivaldybės tarybos 2015 m. lapkričio 26 d. sprendimu Nr. T2-306 „Dėl viešosios įstaigos Klaipėdos ekonominės plėtros agentūros teikiamų Kūrybinio inkubatoriaus Kultūros fabriko paslaugų įkainių patvirtinimo“ patvirtinti KUFA paslaugų įkainiai, kurie buvo paskaičiuoti pagal KUFA 2014–2016 metų veiklos programoje (patvirtintos Klaipėdos miesto savivaldybės tarybos 2013 m. lapkričio 28 d. sprendimu Nr. T2-288 „Dėl Kūrybinio inkubatoriaus Kultūros fabriko 2014–2016 metų veiklos programos patvirtinimo“) pateiktas nuostatas ir prognozes.

 Svarbiausi pakeitimai, lyginant galiojančius KUFA paslaugų įkainius su siūlomais:

* suvienodintas inkubavimo paslaugos įkainis už pastovią darbo vietą bendradarbystės erdvėje visų kūrybinių industrijų sričių rezidentams, t. y. atsisakoma rezidentų kategorijų (buvo rezidentai I, II ir III kategrijos). Atlikta analizė parodė, kad daugiausia šiomis paslaugomis naudojasi kūrybinio verslo atstovai ir laisvai samdomi specialistai. Todėl, šios paslaugos įkainis nustatytas pagal dabar galiojančius 2-osios ir 3-osios rezidentų kategorijos įkainių lygius. Menininkų tarpe ženklios paklausos nuolatinei darbo vietai bendradarbystės erdvėje ar studijoje nebuvo. Rezidentų skirstymas į 3 kainų kategorijas buvo būtinas pradiniame KUFA veiklos laikotarpyje, kad palengvinti jaunųjų menininkų įėjimą į rinką ir ištirti šios rinkos paklausą KUFA paslaugoms. Jauniesiems menininkams lengvatinėmis sąlygomis arba nemokamai būtų teikiamos metodinės, techninės, informacinės, konsultacinės ir panašios paslaugos;
* visi komunaliniai, priežiūros, administravimo, viešinimo, konsultavimo ir kiti su KUFA teikiama paslauga ir / ar erdvių nuoma susiję mokesčiai įskaičiuoti į siūlomą vieną bazinį įkainį. Bus sukurtas patrauklus ir visiems rezidentams aktualus viešųjų paslaugų teikimo SVV subjektams paketas;
* palikta galimybė nerezidentams siūlomus įkainius nuolat peržiūrėti, atsižvelgiant į atskirų paslaugų paklausą ir rinkos kainas, nes jie turi išlikti konkurencingi ir lankstūs. Tai būtina sąlyga, norint užtikrinti pakankamą KUFA erdvių užimtumą ir tuo pačiu efektyvią KUFA veiklą.
* kai kurie paslaugų įkainiai yra panaikinti arba ženkliai sumažinti, nes toms paslaugoms nebuvo paklausos;
* atsirado naujų paslaugų įkainių, kurie buvo įvesti dėl tokių paslaugų poreikio.

**2. Projekto rengimo priežastys ir kuo remiantis parengtas sprendimo projektas.**

KUFA paslaugų įkainiai galioja jau daugiau nei 3 metus, todėl KUFA darbuotojai atliko jų taikymo praktikoje analizę pagal šiuos rodiklius:

* 2015 – 2018 metų veiklos rezultatus;
* faktinę erdvių užimtumo statistiką;
* renginių ir erdvių pastoviam darbui paklausą,
* teikiamų paslaugų pobūdį ir jų generuojamas pajamas;
* vykstančių renginių pobūdį ir jų generuojamas pajamas.

Atlikta analizė parodė, kad pagrindiniai KUFA strateginiai veiklos rodikliai per pirmus 3 veiklos metus pasiekti, tačiau būtina KUFA veiklą vykdyti efektyviau:

1. didinant bendradarbystės ir kitų erdvių užimtumą (pvz. 2018 metų 9 mėn. užimtumo vidurkis bendradarbystės erdvėms buvo 85 %, renginių erdvėms tik 40 %), taip didinant KUFA pajamas;
2. sudarant dar palankesnes sąlygas rezidentams (jauniesiems menininkams ir SVV subjektams, veikiantiems kūrybinių industrijų srityje) kurti ir vystyti savo veiklas.

 Analizė taip pat atskleidė, kad KUFA atskirų erdvių aukštesnio užimtumo rodiklis atitinkamai sąlygoja didesnę sąnaudų dalį, tenkančią tos erdvės išlaikymui, bet generuoja neproporcingai mažas pajamas. KUFA darbuotojų atlikta apklausa dėl analogiškų paslaugų kainų Klaipėdos mieste taip pat patvirtino, kad KUFA teikiamų paslaugų ir/ar erdvių nuomos įkainiai yra vieni iš mažiausių.

 KUFA paslaugų ir erdvių nuomos įkainių keitimas inicijuojamas, atsižvelgiant į aukščiau išdėstytą informaciją ir siekiant įgyvendinti VšĮ „Klaipėda ID“ strateginio veiklos plano 2018-2020 m. tikslus bei užtikrinti KUFA teikiamų paslaugų finansavimo sąlygų esminių principų taikymą:

1. žemutinė paslaugų įkainių riba pagrįsta tiesiogine teikiamų paslaugų ir/ar erdvių nuomos savikaina;
2. viršutinė paslaugų įkainių riba ne didesnė nei analogiškų paslaugų ir/ar erdvių nuomos, siūlomų rinkoje, kaina;
3. visiems rezidentams taikomi vienodi įkainiai ir paslaugų teikimo sąlygos toms pačioms KUFA paslaugoms ir/ar erdvių nuomai;
4. KUFA paslaugos ir/ar erdvių nuomos įkainiai rezidentams būtų mažesnė nei atitinkamų paslaugų ir/ar erdvių nuomos rinkos kaina, bet ne mažesne nei KUFA paslaugų ir/ar erdvių nuomos savikaina.

 Sprendimo projektas parengtas, vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu ir 18 straipsnio 1 dalimi, Lietuvos Respublikos viešųjų įstaigų įstatymo 10 straipsnio 1 dalies 3 punktu ir atsižvelgiant į Klaipėdos miesto savivaldybės tarybos 2008 m. balandžio 3 d. sprendimą Nr. T2‑106 „Dėl savivaldybės turtinių ir neturtinių teisių įgyvendinimo viešosiose įstaigose“.

**3. Kokių rezultatų laukiama.**

Klaipėdos miesto savivaldybės tarybai patvirtinus naujus KUFA paslaugų įkainius:

* bus patvirtinti lankstesni, paklausesni ir daugiau į rinkos situaciją orientuoti KUFA paslaugų įkainiai nerezidentams, kurie leistų užtikrinti viešosios įstaigos „Klaipėda ID“ 2018-2020 metų strateginio veiklos plano tikslų tinkamą vykdymą ir efektyvesnius veiklos rezultatus;
* bus sulyginti visų sričių rezidentų paslaugų įkainiai, t.y. liks tik vienas bendras rezidentų įkainis, ir užtikrintos visiems rezidentams vienodos paslaugų ir/ar erdvių nuomos teikimo sąlygos. Atkreiptinas dėmesys, kad siūlomi įkainių pakeitimai iš esmės nedidins teikiamų paslaugų kainų lygio,o tik leis tinkamai administruoti teikiamų paslaugų apskaitą, atsižvelgiant į paslaugos savikainą;
* per artimiausius 3 metus bus siekiama šių pagrindinių metinių rezultatų:
* kasmet lengvatinėmis sąlygomis suteikti paslaugas 30 SVV subjektų, veikiančių kūrybinių industrijų srityje;
* lengvatinėmis sąlygomis rezidentams suteikti apie 70 nuolatinių darbo vietų per mėnesį bendradarbystės erdvėse ir studijose.

**4. Sprendimo projekto rengimo metu gauti specialistų vertinimai.**

Nėra.

**5. Galimos teigiamos ar neigiamos sprendimo priėmimo pasekmės.**

Teigiamos pasekmės:

* KUFA subalansuos savo paslaugų kainodaros politiką, kuri bus pagrįsta paslaugos savikainos ir rinkos kainos ribomis;
* tikėtina, kad KUFA padidins erdvių užimtumą ir suteiktų paslaugų apimtis, tuo pačiu pasiekdama efektyvesnius veiklos rezultatus;
* KUFA rezidentai naudosis KUFA paslaugomis vienodomis sąlygomis ir įkainiais.

Neigiamos pasekmės:

* KUFA ir toliau bus priversta kai kurias paslaugas teikti žemiau paslaugų savikainos lygio;
* didės rezidentų nepasitenkinimas dėl skirtingos KUFA teikiamų paslaugų kainodaros politikos, kuri nėra orientuota į KUFA paskutinių 3 metų realią paslaugų paklausą.

PRIDEDAMA:

1. Viešosios įstaigos „Klaipėda ID“ teikiamų kūrybinio inkubatoriaus „Kultūros fabrikas“ paslaugų įkainiai, 2 lapai.

Tarptautinių ryšių ir ekonominės plėtros Jurgita Činauskaitė

skyriaus vedėja